钦定古今图书集成/历象汇编/乾象典/第029卷 > 《明罗雅谷交食历指》 > 光景相反图
## 钦定古今图书集成/历象汇编/乾象典/第029卷 > 《明罗雅谷交食历指》 > 光景相反图

光景相反图说

一曰“景与光所居正相反○”，暗体得光于此面，射影
于彼面，是景之中心，与原光之心、暗体之心参相对，
如一直线，则暗体隔光于景，使原光之心恒居一线
之末界，其正相反之彼界，其景之心在焉。如曰不然，
设原光在甲，其照及乙，乙为暗体，隔光生景。据云：“景
不射丙。”〈丙者与甲正相对之处〉为甲乙丙直线，而斜射丁则乙
甲丁者角也，有角则有几何，凡几何，皆分之无穷，能
出直线至于无数，而皆至乙丁边。夫甲既为原光之
体，其所照必以直线出之。〈试诸仪器足以为证〉即乙丁皆在受
光之地，何自能为乙暗体之景乎？因此明景与光，正
在相反之两界。论暗体者，其受光之面，必向光所出
之原界，其生景之面，必向景所射之彼界，亦正相反
也。论日与月，独至两交之处而有食，亦依此理。